b'\n_START_ARTICLE_\nPla\xc5\xa1tenjaci\n_START_SECTION_\nGra\xc4\x91a\n_START_PARAGRAPH_\nTijelo pla\xc5\xa1tenjaka obavijeno je debelim ovojem gra\xc4\x91enim od tunicina, tvari koja je kemijski sli\xc4\x8dna biljnoj celulozi. Na gornjem dijelu tijela imaju dva otvora. Ve\xc4\x87i, tzv. "usni otvor", u kojem se nalazi \xc5\xa1kr\xc5\xbena vre\xc4\x87ica, slu\xc5\xbei za ulazak vode za disanje zajedno s planktonskom hranom, dok kroz drugi, manji otvor, izlazi neiskori\xc5\xa1tena voda zajedno s neprobavljivim produktima. Probavilo se nalazi na trbu\xc5\xa1noj strani, a ispod njega nalazi se srce. Srce kod ovih \xc5\xbeivotinja u pravilnim razmacima mijenja smjer "pumpanja". \xc5\xbdiv\xc4\x8devlje je na le\xc4\x91noj strani \xc5\xa1kr\xc5\xbene vre\xc4\x87ice.\n_START_SECTION_\nPrehrana\n_START_PARAGRAPH_\nOve \xc5\xbeivotinje su filtratori. Dio probavila ovih \xc5\xbeivotinja, negdje poznato pod nazivom "\xc5\xa1kr\xc5\xbeno crijevo", je jedinstveno i ne pojavljuje se kod drugih vrsta \xc5\xbeivotinja. Tu se radi o dijelu crijeva koje je cijelim nizom sitnih proreza povezano sa \xc5\xa1krgama i gdje se na tankim izraslinama, kao na filteru, zadr\xc5\xbeavaju hranjive tvari. Kod odraslih dvootvorki kraj crijeva i spolni otvor zavr\xc5\xa1avaju u prostoru kloake.'